CELEX: 32013R1174
Language: fi
Date: 2013-11-20 00:00:00
Title: Komission asetus (EU) N:o 1174/2013, annettu 20 päivänä marraskuuta 2013 , tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IFRS 10, IFRS 12 ja IAS 27 osalta  ETA:n kannalta merkityksellinen teksti

21.11.2013   
            
            
               FI
            
            
               Euroopan unionin virallinen lehti
            
            
               L 312/1
            
         
      KOMISSION ASETUS (EU) N:o 1174/2013,
   annettu 20 päivänä marraskuuta 2013,
   tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IFRS 10, IFRS 12 ja IAS 27 osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
   sekä katsoo seuraavaa:
   
               (1)
            
            
               Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
            
         
               (2)
            
            
               Kansainvälinen tilinpäätösstandardeja antava elin International Accounting Standards Board julkaisi lokakuussa 2012 muutokset, jotka koskivat kansainvälisiä tilinpäätösstandardeja IFRS 10 Konsernitilinpäätös, IFRS 12 Tilinpäätöksessä esitettävät tiedot osuuksista muissa yhteisöissä ja IAS 27 Erillistilinpäätös. IFRS 10:tä on muutettu, jotta se kuvastaisi paremmin sijoitusyhteisöjen liiketoimintamallia. Siinä edellytetään sijoitusyhteisöjä arvostamaan tytäryrityksensä käypään arvoon tulosvaikutteisesti eikä yhdistelemään niitä. IFRS 12:ta on muutettu, jotta tiettyjä tietoja esitettäisiin tällaisista sijoitusyhteisöjen tytäryhtiöistä. IAS 27:een tehdyillä muutoksilla poistettiin myös sijoitusyhteisöjen mahdollisuus arvostaa tytäryrityssijoituksensa joko hankintamenoon perustuen tai käypään arvoon erillistilinpäätöksissään. IFRS 10:een, IFRS 12:een ja IAS 27:ään tehdyt muutokset johtavat muutoksiin IFRS 1:ssä, IFRS 3:ssa, IFRS 7:ssä, IAS 7:ssä, IAS 12:ssa, IAS 24:ssä, IAS 32:ssa, IAS 34:ssä ja IAS 39:ssä, jotta kansainvälisten tilinpäätösstandardien välinen johdonmukaisuus varmistettaisiin.
            
         
               (3)
            
            
               IFRS 10:een ja IAS 27:ään tehdyissä muutoksissa ja niiden vuoksi muihin standardeihin tehdyissä muutoksissa on IFRS 9:ää Rahoitusinstrumentit koskevia viittauksia, joita ei tällä hetkellä voida soveltaa, koska unioni ei ole vielä hyväksynyt IFRS 9:ää. Sen vuoksi tämän asetuksen liitteessä olevia viittauksia IFRS 9:ään olisi pidettävä viittauksina IAS 39:ään.
            
         
               (4)
            
            
               Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) teknisten asiantuntijoiden ryhmän (Technical Expert Group) kuulemisessa vahvistettiin, että muutokset IFRS 10:een, IFRS 12:een ja IAS 27:een täyttävät asetuksen (EY) N:o 1606/2002 3 artiklan 2 kohdassa säädetyt tekniset hyväksymisperusteet.
            
         
               (5)
            
            
               Sen vuoksi asetusta (EY) N:o 1126/2008 olisi muutettava.
            
         
               (6)
            
            
               Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   1.   Muutetaan asetuksen (EY) N:o 1126/2008 liite seuraavasti:
   
               a)
            
            
               muutetaan IFRS 10 Konsernitilinpäätös tämän asetuksen liitteen mukaisesti;
            
         
               b)
            
            
               muutetaan IFRS 12 Tilinpäätöksessä esitettävät tiedot osuuksista muissa yhteisöissä tämän asetuksen liitteen mukaisesti;
            
         
               c)
            
            
               muutetaan IAS 27 Erillistilinpäätös tämän asetuksen liitteen mukaisesti.
            
         
               d)
            
            
               muutetaan IFRS 1 Ensimmäinen IFRS-standardien käyttöönotto, IFRS 3 Liiketoimintojen yhdistäminen, IFRS 7 Rahoitusinstrumentti: tilinpäätöksessä esitettävät tiedot, IAS 7 Rahavirtalaskelmat, IAS 12 Tuloverot, IAS 24 Lähipiiriä koskevat tiedot, IAS 32 Rahoitusinstrumentit: esittämistapa, IAS 34 Osavuosikatsaukset ja IAS 39 Rahoitusinstrumentit: kirjaaminen ja arvostaminen tämän asetuksen liitteessä IFRS 10:n osalta vahvistettujen muutosten mukaisesti.
            
         2.   Edellä 1 kohdassa tarkoitetuissa muutoksissa olevat viittaukset IFRS 9:ään Rahoitusinstrumentit on katsottava viittauksiksi IAS 39:ään.
   2 artikla
   Kaikkien yritysten on sovellettava 1 artiklan 1 kohdassa tarkoitettuja muutoksia viimeistään sen ensimmäisen tilikauden alusta, joka alkaa 1 päivänä tammikuuta 2014 tai sen jälkeen.
   3 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 20 päivänä marraskuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
         
      
   
   
      (1)  EYVL L 243, 11.9.2002, s. 1.
   
      (2)  EUVL L 320, 29.11.2008, s. 1.
   
      LIITE
      
         KANSAINVÄLISET TILINPÄÄTÖSSTANDARDIT
      
      
                  
                     IFRS 10
                  
               
               
                  
                              
                                 IFRS 10
                              
                           
                           
                              
                                 Konsernitilinpäätös
                              
                           
                        
            
                  
                     IFRS 12
                  
               
               
                  
                              
                                 IFRS 12
                              
                           
                           
                              
                                 Tilinpäätöksessä esitettävät tiedot osuuksista muissa yhteisöissä
                              
                           
                        
            
                  
                     IAS 27
                  
               
               
                  
                              
                                 IAS 27
                              
                           
                           
                              
                                 Erillistilinpäätös
                              
                           
                        
            
         ”Jäljentäminen sallittu Euroopan talousalueella. Kaikki olemassa olevat oikeudet pidätetään Euroopan talousalueen ulkopuolella lukuun ottamatta oikeutta kopioida yksityiskäyttöön tai muuhun kohtuulliseen käyttöön. Lisätietoja on saatavissa IASB:ltä internetosoitteesta www.iasb.org.”
      
      
         Sijoitusyhteisöt
      
      (Muutokset IFRS 10:een, IFRS 12:een ja IAS 27:ään)
      
         Muutokset IFRS 10:een Konsernitilinpäätös
         
      
      Muutetaan kappaleita 2 ja 4.
      
                  2
               
               
                  Kappaleessa 1 esitetyn tavoitteen saavuttamiseksi tässä IFRS-standardissa:
                  
                              (a)
                           
                           
                              …
                           
                        
                              (c)
                           
                           
                              esitetään, kuinka määräysvallan periaatetta sovelletaan sen tunnistamiseksi, onko sijoittajalla määräysvalta sijoituskohteessa ja onko sijoituskohde sen vuoksi yhdisteltävä konsernitilinpäätökseen;
                           
                        
                              (d)
                           
                           
                              asetetaan kirjanpitokäsittelyä koskevat vaatimukset konsernitilinpäätöksen laatimista varten; ja
                           
                        
                              (e)
                           
                           
                              määritellään sijoitusyhteisö ja säädetään poikkeus sijoitusyhteisön tiettyjen tytäryritysten yhdistelemisestä konsernitilinpäätökseen.
                           
                        
            
                  3
               
               
                  …
               
            
                  4
               
               
                  Yhteisön, joka on emoyritys, on esitettävä konsernitilinpäätös. Tätä IFRS-standardia sovelletaan kaikkiin yhteisöihin seuraavin poikkeuksin:
                  
                              (a)
                           
                           
                              …
                           
                        
                              (c)
                           
                           
                              sijoitusyhteisön ei tarvitse esittää konsernitilinpäätöstä, jos sen on tämän IFRS-standardin kappaleen 31 mukaan arvostettava kaikki tytäryrityksensä käypään arvoon tulosvaikutteisesti.
                           
                        
            Lisätään kappaleen 26 jälkeen otsikot ja kappaleet 27–33.
      SEN RATKAISEMINEN, ONKO YHTEISÖ SIJOITUSYHTEISÖ
      
                  
                     27
                  
               
               
                  Emoyrityksen on ratkaistava, onko se sijoitusyhteisö. Sijoitusyhteisö on yhteisö,
                  
                              
                                 (a)
                              
                           
                           
                              
                                 joka saa yhdeltä tai useammalta sijoittajalta rahaa siinä tarkoituksessa, että kyseiselle sijoittajalle (tai kyseisille sijoittajille) tarjotaan sijoitusten hallinnointipalveluja;
                              
                           
                        
                              
                                 (b)
                              
                           
                           
                              
                                 joka sitoutuu sijoittajaansa (tai sijoittajiaan) kohtaan siihen, että sen liiketoiminnan tarkoituksena on rahan sijoittaminen yksinomaan tuoton hankkimiseksi pääoman arvon nousuna, sijoitustuottoina tai näinä molempina; ja
                              
                           
                        
                              
                                 (c)
                              
                           
                           
                              
                                 jonka sijoituksista olennainen osa arvostetaan ja niiden tuloksellisuutta arvioidaan käypään arvoon perustuen.
                              
                           
                        
                     Kappaleissa B85A–B85M on tätä koskevaa soveltamisohjeistusta.
                  
               
            
                  28
               
               
                  Kun yhteisö arvioi, onko se kappaleessa 27 kuvatun määritelmän mukainen, sen on harkittava, onko sillä seuraavat sijoitusyhteisölle tyypilliset ominaispiirteet:
                  
                              (a)
                           
                           
                              sillä on useampi kuin yksi sijoitus (ks. kappaleet B85O–B85P);
                           
                        
                              (b)
                           
                           
                              sillä on useampi kuin yksi sijoittaja (ks. kappaleet B85Q–B85S);
                           
                        
                              (c)
                           
                           
                              sillä on sijoittajia, jotka eivät kuulu yhteisön lähipiiriin (ks. kappaleet B85T–B85U); ja
                           
                        
                              (d)
                           
                           
                              sen omistusosuudet ovat muodoltaan oman pääoman ehtoisia tai vastaavia osuuksia (ks. kappaleet B85V–B85W).
                           
                        Se, että jokin näistä tyypillisistä ominaispiirteistä puuttuu, ei välttämättä estä yhteisön luokittelemista sijoitusyhteisöksi. Sijoitusyhteisö, jolla ei ole kaikkia näitä tyypillisiä ominaispiirteitä, esittää tilinpäätöksessään IFRS 12:n Tilinpäätöksessä esitettävät tiedot osuuksista muissa yhteisöissä kappaleessa 9A vaadittavat lisätiedot.
               
            
                  29
               
               
                  Jos tosiseikat ja olosuhteet viittaavat siihen, että on tapahtunut muutoksia yhdessä tai useammassa niistä kolmesta osatekijästä, joista kappaleessa 27 kuvattu sijoitusyhteisön määritelmä muodostuu, tai että on tapahtunut muutoksia kappaleessa 28 kuvatuissa sijoitusyhteisön tyypillisissä ominaispiirteissä, emoyrityksen on arvoitava uudelleen, onko se sijoitusyhteisö.
               
            
                  30
               
               
                  Yhteisön, joka lakkaa olemasta sijoitusyhteisö tai josta tulee sijoitusyhteisö, on käsiteltävä statuksen muutos kirjanpidossa ei-takautuvasti siitä päivästä lukien, jona statuksen muutos on tapahtunut (ks. kappaleet B100–B101).
               
            SIJOITUSYHTEISÖT: POIKKEUS KONSERNITILINPÄÄTÖKSEEN YHDISTELEMISESTÄ
      
                  
                     31
                  
               
               
                  Kappaleessa 32 kuvattuja poikkeuksia lukuun ottamatta sijoitusyhteisö ei saa yhdistellä tytäryrityksiään konsernitilinpäätökseen eikä soveltaa IFRS 3:a, kun se saa määräysvallan toisessa yhteisössä. Sen sijaan sijoitusyhteisön on arvostettava tytäryrityssijoitus IFRS 9:n (1) mukaisesti käypään arvoon tulosvaikutteisesti.
               
            
                  32
               
               
                  Jos sijoitusyhteisöllä on tytäryritys, joka tuottaa sijoitusyhteisön sijoitustoimintaan liittyviä palveluja (ks. kappaleet B85C–B85E), sijoitusyhteisön on kappaleeseen 31 sisältyvästä vaatimuksesta huolimatta yhdisteltävä kyseinen tytäryritys konsernitilinpäätökseen tämän IFRS-standardin kappaleiden 19–26 mukaisesti ja sovellettava tällaisen tytäryrityksen hankintaan IFRS 3:n vaatimuksia.
               
            
                  33
               
               
                  Sijoitusyhteisön emoyrityksen on yhdisteltävä konsernitilinpäätökseen kaikki määräysvallassaan olevat yhteisöt, mukaan lukien yhteisöt, joissa määräysvaltaa käytetään sellaisen tytäryrityksen kautta, joka on sijoitusyhteisö, paitsi jos emoyritys itse on sijoitusyhteisö.
               
            Liitteeseen A lisätään uusi määritelmä.
      
                  konserni
               
               
                  …
               
            
                  sijoitusyhteisö
               
               
                  Yhteisö,
                  
                              (a)
                           
                           
                              joka saa yhdeltä tai useammalta sijoittajalta rahaa siinä tarkoituksessa, että kyseiselle sijoittajalle (tai kyseisille sijoittajille) tuotetaan sijoitusten hallinnointipalveluja;
                           
                        
                              (b)
                           
                           
                              joka sitoutuu sijoittajaansa (tai sijoittajiaan) kohtaan siihen, että sen liiketoiminnan tarkoituksena on rahan sijoittaminen yksinomaan tuoton hankkimiseksi pääoman arvon nousuna, sijoitustuottoina tai näinä molempina; ja
                           
                        
                              (c)
                           
                           
                              jonka sijoituksista olennainen osa arvostetaan ja niiden tuloksellisuutta arvioidaan käypään arvoon perustuen.
                           
                        
            Liitteeseen B lisätään otsikoita ja kappaleet B85A–B85W.
      SEN RATKAISEMINEN, ONKO YHTEISÖ SIJOITUSYHTEISÖ
      
                  B85A
               
               
                  Yhteisön on otettava huomioon kaikki tosiseikat ja olosuhteet arvioidessaan, onko se sijoitusyhteisö, yhteisön tarkoitus ja rakenne mukaan luettuina. Yhteisö, jonka osalta sijoitusyhteisön määritelmän kappaleessa 27 esitetyt kolme osatekijää toteutuvat, on sijoitusyhteisö. Määritelmän osatekijöitä kuvataan yksityiskohtaisemmin kappaleissa B85B–B85M.
               
            
         Liiketoiminnan tarkoitus
      
      
                  B85B
               
               
                  Sijoitusyhteisön määritelmä edellyttää, että yhteisön tarkoituksena on sijoittaminen yksinomaan pääoman arvon nousun tai sijoitustuottojen (kuten osinkojen, korkotuottojen tai vuokratuottojen) tai näiden molempien hankkimiseksi. Yhteisön sijoitustavoitteita osoittavat asiakirjat, kuten yhteisön tarjousesite, yhteisön jakamat julkaisut ja muut yhtiödokumentit, tuottavat tyypillisesti näyttöä sijoitusyhteisön liiketoiminnan tarkoituksesta. Lisänäyttönä voi toimia esimerkiksi tapa, jolla yhteisö esittäytyy muille osapuolille (kuten potentiaalisille sijoittajille tai potentiaalisille sijoituskohteille); yhteisö voi esimerkiksi esittää liiketoimintansa muodostuvan keskipitkän aikavälin sijoituksista, joilla tavoitellaan pääoman arvon nousua. Toisaalta jos yhteisö esittäytyy sijoittajana, jonka tavoitteena on kehittää, valmistaa tai markkinoida tuotteita yhdessä sijoituskohteidensa kanssa, sen liiketoiminnan tarkoitus on ristiriidassa sijoitusyhteisön liiketoiminnan tarkoituksen kanssa, koska yhteisö ansaitsee tuottoa sijoitustensa lisäksi kehittämis-, tuotanto- tai markkinointitoiminnosta (ks. kappale B85I).
               
            
                  B85C
               
               
                  Sijoitusyhteisö voi tuottaa sijoittamiseen liittyviä palveluja (esim. sijoitusneuvontapalveluja, sijoitusten hallinnointia, sijoitustukea sekä hallintopalveluja) joko suoraan tai tytäryrityksen kautta sekä kolmansille osapuolille että sijoittajilleen, vaikka nämä palvelut olisivat yhteisön kannalta huomattavia.
               
            
                  B85D
               
               
                  Sijoitusyhteisö voi myös osallistua seuraaviin sijoittamiseen liittyviin toimintoihin joko suoraan tai tytäryrityksen kautta, jos näiden toimintojen tarkoituksena on sen sijoituskohteisiin tehdyistä sijoituksista saatavan tuoton (pääoman arvon nousun tai sijoitustuottojen) maksimointi eivätkä ne edusta sijoitusyhteisölle erillistä huomattavaa liiketoimintaa tai erillistä huomattavaa tulonlähdettä:
                  
                              (a)
                           
                           
                              hallinnointipalvelujen tuottaminen ja strategisten neuvojen antaminen sijoituskohteelle; ja
                           
                        
                              (b)
                           
                           
                              sijoituskohteelle annettava taloudellinen tuki, kuten laina, pääomasitoumus tai takaus.
                           
                        
            
                  B85E
               
               
                  Jos sijoitusyhteisöllä on tytäryritys, joka tuottaa yhteisölle tai muille osapuolille sijoittamiseen liittyviä palveluja tai suorittaa siihen liittyviä toimintoja, esimerkiksi kappaleissa B85C–B85D kuvattuja palveluja tai toimintoja, sen on yhdisteltävä kyseinen tytäryritys konsernitilinpäätökseen kappaleen 32 mukaisesti.
               
            
         Irtautumisstrategiat
      
      
                  B85F
               
               
                  Myös yhteisön sijoitussuunnitelmista saadaan sen liiketoiminnan tarkoitusta koskevaa näyttöä. Yksi piirre, joka erottaa sijoitusyhteisön muista yhteisöistä, on se, että sijoitusyhteisö ei suunnittele pitävänsä sijoituksiaan rajoittamattomasti; se pitää ne rajoitetun ajan. Koska oman pääoman ehtoiset sijoitukset ja sijoitukset muihin kuin rahoitusvaroihin on mahdollista pitää rajoittamattoman ajan, sijoitusyhteisöllä on oltava irtautumisstrategia, jossa dokumentoidaan, kuinka yhteisö suunnittelee realisoivansa pääoman arvon nousun olennaisesta osasta oman pääoman ehtoisia sijoituksiaan ja sijoituksiaan muihin kuin rahoitusvaroihin. Sijoitusyhteisöllä on myös oltava irtautumisstrategia sellaisia vieraan pääoman ehtoisia instrumentteja varten, jotka on mahdollista pitää rajoittamattoman ajan, esimerkiksi ikuiset velkainstrumentit. Yhteisön ei tarvitse dokumentoida tarkkaa irtautumisstrategiaa jokaiselle yksittäiselle sijoitukselle, mutta sen on yksilöitävä potentiaaliset strategiat eri sijoitustyypeille tai -salkuille, mukaan lukien tosiasiallinen aikaväli, jonka kuluessa sijoituksista irtaudutaan. Irtautumismekanismeja, jotka otetaan käyttöön vain rikkomistapauksissa, esimerkiksi jos sopimusta rikotaan tai maksuja jää suorittamatta, ei tässä arvioinnissa katsota irtautumisstrategioiksi.
               
            
                  B85G
               
               
                  Irtautumisstrategiat voivat vaihdella sijoituksen tyypin mukaan. Esimerkiksi jos kyseessä ovat sijoitukset yksityisen yhteisön oman pääoman ehtoisiin arvopapereihin, irtautumisstrategioihin kuuluvat listautumisanti, suunnattu osakeanti, liiketoiminnan myynti, sijoituskohteiden omistusosuuksien jakaminen (sijoittajille) sekä varojen myynti (mukaan lukien sijoituskohteen varojen myynti, jonka jälkeen sijoituskohde puretaan). Kun kyseessä ovat julkisen kaupankäynnin kohteena olevat oman pääoman ehtoiset sijoitukset, irtautumisstrategioita ovat esimerkiksi sijoituksen myyminen suunnatussa osakeannissa tai julkisilla markkinoilla. Kun kyseessä on kiinteistösijoitus, irtautumisstrategiana on esimerkiksi kiinteistön myyminen erikoistuneiden kiinteistönvälittäjien välityksellä tai avoimilla markkinoilla.
               
            
                  B85H
               
               
                  Sijoitusyhteisöllä voi olla sijoitus toisessa sijoitusyhteisössä, joka on perustettu yhteisön yhteyteen juridisista, sääntelyyn tai verotukseen liittyvistä tai vastaavista liiketoiminnallisista syistä. Tässä tapauksessa sijoittajana toimivalla sijoitusyhteisöllä ei tarvitse olla irtautumisstrategiaa kyseistä sijoitusta varten edellyttäen, että sijoituskohteena toimivalla sijoitusyhteisöllä on asianmukaiset irtautumisstrategiat omia sijoituksiaan varten.
               
            
         Tuotto sijoituksista
      
      
                  B85I
               
               
                  Yhteisö ei harjoita sijoittamista yksinomaan pääoman arvon nousun, sijoitustuottojen tai näiden molempien hankkimiseksi, jos yhteisö tai jokin muu sen kanssa samaan konserniin (ts. konserniin, jossa määräysvaltaa käyttää sijoitusyhteisön ylimmän tason emoyritys) kuuluva yritys saa tai sen tavoitteena on saada yhteisön sijoituksista muuta hyötyä, joka ei ole sijoituskohteen lähipiiriin kuulumattomien muiden osapuolten saatavilla. Tällaista etua ovat esimerkiksi:
                  
                              (a)
                           
                           
                              sijoituskohteen prosessien, omaisuuserien tai teknologian hankkiminen, käyttäminen, vaihtaminen tai hyödyntäminen. Tähän kuuluu, että yhteisöllä tai muulla samaan konserniin kuuluvalla yrityksellä on suhteettoman suuret tai yksinomaiset oikeudet jonkin sijoituskohteen omaisuuserien, teknologian, tuotteiden tai palvelujen hankkimiseen; esimerkiksi siten, että sillä on oikeus ostaa omaisuuserä sijoituskohteelta, jos omaisuuserän kehittäminen katsotaan menestykselliseksi;
                           
                        
                              (b)
                           
                           
                              yhteisön tai toisen samaan konserniin kuuluvan yrityksen ja sijoituskohteen väliset (IFRS 11:ssä määritellyt) yhteisjärjestelyt tai muut järjestelyt, jotka koskevat tuotteiden tai palvelujen kehittämistä, valmistamista, markkinointia tai tuottamista;
                           
                        
                              (c)
                           
                           
                              sijoituskohteen antamat takaukset tai varat, jotka toimivat yhteisön tai toisen samaan konserniin kuuluvan yrityksen lainajärjestelyjen vakuutena (sijoitusyhteisön olisi kuitenkin mahdollista käyttää sijoituskohteessa olevaa sijoitusta omien lainojensa vakuutena);
                           
                        
                              (d)
                           
                           
                              yhteisön lähipiiriin kuuluvalla osapuolella oleva oikeus ostaa yhteisöltä tai toiselta samaan konserniin kuuluvalta yritykseltä omistusosuus yhteisön sijoituskohteessa;
                           
                        
                              (e)
                           
                           
                              kappaleessa B85J kuvattuja liiketoimia lukuun ottamatta sellaiset yhteisön tai toisen samaan konserniin kuuluvan yrityksen ja sijoituskohteen väliset liiketoimet, jotka
                              
                                          (i)
                                       
                                       
                                          toteutuvat ehdoin, jotka eivät ole saavutettavissa yhteisöille, jotka eivät kuulu yhteisön, toisen samaan konserniin kuuluvan yrityksen tai sijoituskohteen lähipiiriin;
                                       
                                    
                                          (ii)
                                       
                                       
                                          eivät toteudu käypään arvoon; tai
                                       
                                    
                                          (iii)
                                       
                                       
                                          muodostavat huomattavan osan sijoituskohteen tai yhteisön liiketoiminnasta, mukaan lukien muiden konserniin kuuluvien yhteisöjen liiketoiminnot.
                                       
                                    
                        
            
                  B85J
               
               
                  Sijoitusyhteisön strategiana voi olla, että se sijoittaa useampaan kuin yhteen kohteeseen samalla toimialalla, samoilla markkinoilla tai samalla maantieteellisellä alueella hyötyäkseen synergioista, jotka lisäävät kyseisistä sijoituskohteista saatavaa pääoman arvon nousua ja sijoitustuottoja. Kappaleesta B85I(e) huolimatta pelkästään se, että tällaiset sijoituskohteet käyvät kauppaa keskenään, ei estä yhteisön luokittelemista sijoitusyhteisöksi.
               
            
         Käypään arvoon arvostaminen
      
      
                  B85K
               
               
                  Keskeinen osa sijoitusyhteisön määritelmää on, että sen sijoituksista olennainen osa arvostetaan ja niiden tuloksellisuutta arvioidaan käypään arvoon perustuen, koska käypää arvoa käyttämällä tuotetaan merkityksellisempää informaatiota kuin esimerkiksi yhdistelemällä tytäryritykset konsernitilinpäätökseen tai soveltamalla osakkuus- tai yhteisyritysosuuksiin pääomaosuusmenetelmää. Osoittaakseen, että määritelmän tämä osa toteutuu, sijoitusyhteisö:
                  
                              (a)
                           
                           
                              toimittaa sijoittajille käypiä arvoja koskevia tietoja ja arvostaa tilinpäätöksessään olennaisen osan sijoituksistaan käypään arvoon aina, kun IFRS-standardien mukaan vaaditaan käypää arvoa tai se sallitaan; ja
                           
                        
                              (b)
                           
                           
                              raportoi käypiä arvoja koskevia tietoja sisäisesti yhteisön johtoon kuuluville avainhenkilöille (määritelty IAS 24:ssä), jotka käyttävät käypää arvoa ensisijaisena arvostusperusteena olennaisessa osassa sijoitusten tuloksellisuuden arviointia ja sijoituspäätösten tekoa.
                           
                        
            
                  B85L
               
               
                  Jotta kappaleen B85K(a) mukainen vaatimus täyttyisi, sijoitusyhteisö:
                  
                              (a)
                           
                           
                              valitsee mahdollisten sijoituskiinteistöjen kirjanpitokäsittelyä varten IAS 40:n Sijoituskiinteistöt mukaisen käyvän arvon mallin;
                           
                        
                              (b)
                           
                           
                              valitsee IAS 28:n mukaisen pääomaosuusmenetelmän soveltamista koskevan helpotuksen osakkuus- ja yhteisyrityssijoitustensa osalta; ja
                           
                        
                              (c)
                           
                           
                              arvostaa rahoitusvaransa käypään arvoon IFRS 9:n vaatimusten mukaisesti.
                           
                        
            
                  B85M
               
               
                  Sijoitusyhteisöllä voi olla joitakin sijoitusvaroihin kuulumattomia varoja, kuten pääkonttorikiinteistö ja siihen liittyvää laitteistoa, ja sillä voi olla myös rahoitusvelkoja. Kappaleessa 27(c) esitettyyn sijoitusyhteisön määritelmään kuuluvaa käypään arvoon arvostamista koskevaa osatekijää sovelletaan sijoitusyhteisön tekemiin sijoituksiin. Näin ollen sijoitusyhteisön ei tarvitse arvostaa sijoitusvaroihin kuulumattomia varojaan tai velkojaan käypään arvoon.
               
            
         Sijoitusyhteisön tyypilliset ominaispiirteet
      
      
                  B85N
               
               
                  Yhteisön ratkaistessa, onko se sijoitusyhteisö, sen on harkittava, onko sillä sijoitusyhteisölle tyypilliset ominaispiirteet (ks. kappale 28). Se, että yksi tai useampi näistä tyypillisistä ominaispiirteistä puuttuu, ei välttämättä estä yhteisön luokittelemista sijoitusyhteisöksi mutta viittaa siihen, että tarvitaan lisää harkintaa ratkaistaessa, onko yhteisö sijoitusyhteisö.
               
            
         Useampi kuin yksi sijoitus
      
      
                  B85O
               
               
                  Sijoitusyhteisöllä on tyypillisesti useita sijoituksia riskin hajauttamiseksi ja tuoton maksimoimiseksi. Yhteisö voi pitää sijoitussalkkua hallussaan suoraan tai epäsuorasti, esimerkiksi siten, että sillä on yksi ainoa sijoitus toisessa sijoitusyhteisössä, jolla puolestaan on useita sijoituksia.
               
            
                  B85P
               
               
                  Yhteisöllä voi ajoittain olla vain yksi sijoitus. Vain yhden sijoituksen hallussapito ei välttämättä estä yhteisöä olemasta sijoitusyhteisön määritelmän mukainen. Sijoitusyhteisöllä voi olla vain yksi sijoitus esimerkiksi, kun yhteisö:
                  
                              (a)
                           
                           
                              on toimintansa alkuvaiheessa eikä ole vielä tunnistanut sopivia sijoituksia eikä siis ole vielä toteuttanut useiden sijoitusten hankkimista koskevaa sijoitussuunnitelmaansa;
                           
                        
                              (b)
                           
                           
                              ei ole vielä tehnyt luovutettujen sijoitustensa tilalle uusia sijoituksia;
                           
                        
                              (c)
                           
                           
                              on perustettu tarkoituksena yhdistää eri sijoittajien varoja ja sijoittaa yhteen kohteeseen, kun kyseinen sijoitus ei ole mahdollinen yksittäisille sijoittajille (esim. kun vaadittava vähimmäissijoitus on liian suuri yksittäiselle sijoittajalle); tai
                           
                        
                              (d)
                           
                           
                              on lopettamassa toimintaansa.
                           
                        
            
         Useampi kuin yksi sijoittaja
      
      
                  B85Q
               
               
                  Sijoitusyhteisöllä on tyypillisesti useampia sijoittajia, jotka yhdistävät rahansa saadakseen käyttöönsä sijoitusten hallinnointipalveluja sekä saadakseen tilaisuuksia sijoituksiin, jotka eivät ehkä olisi niille yksin mahdollisia. Kun sijoittajia on useita, on vähemmän todennäköistä, että yhteisö tai muut sen kanssa samaan konserniin kuuluvat yritykset saisivat muuta hyötyä kuin pääoman arvon nousua tai sijoitustuottoja (ks. kappale B85I).
               
            
                  B85R
               
               
                  Vaihtoehtoisesti sijoitusyhteisön voi perustaa sellainen yksittäinen sijoittaja tai se voidaan perustaa sellaista yksittäistä sijoittajaa varten, joka edustaa tai tukee laajemman sijoittajaryhmän intressejä (esimerkiksi eläkerahasto, valtion sijoitusrahasto tai perheoikeudellinen trusti).
               
            
                  B85S
               
               
                  Yhteisöllä voi ajoittain olla tilapäisesti myös vain yksi sijoittaja. Sijoitusyhteisöllä voi olla vain yksi sijoittaja esimerkiksi, kun
                  
                              (a)
                           
                           
                              yhteisöllä on meneillään ensimmäinen tarjouskierros, joka ei ole vielä päättynyt, ja yhteisö etsii aktiivisesti sopivia sijoittajia;
                           
                        
                              (b)
                           
                           
                              yhteisö ei ole vielä löytänyt sopivia sijoittajia korvaamaan lunastettuja omistusosuuksia; tai
                           
                        
                              (c)
                           
                           
                              yhteisö on lopettamassa toimintaansa.
                           
                        
            
         Lähipiiriin kuulumattomia sijoittajia
      
      
                  B85T
               
               
                  Sijoitusyhteisöllä on tyypillisesti useampia sijoittajia, jotka eivät kuulu yhteisön eivätkä muiden samaan konserniin kuuluvien yritysten lähipiiriin (määritelty IAS 24:ssä). Kun yhteisöllä on lähipiiriin kuulumattomia sijoittajia, on vähemmän todennäköistä, että yhteisö tai muut samaan konserniin kuuluvat yritykset saisivat muuta hyötyä kuin pääoman arvon nousua tai sijoitustuottoja (ks. kappale B85I).
               
            
                  B85U
               
               
                  Yhteisö voi kuitenkin olla sijoitusyhteisö, vaikka sen sijoittajat kuuluisivat sen lähipiiriin. Sijoitusyhteisö voi esimerkiksi perustaa tiettyjä työntekijöitään (kuten johtoon kuuluvia avainhenkilöitä) tai muita lähipiiriin kuuluvia sijoittajia varten erillisen ”rinnakkaisen” rahaston, joka heijastaa yhteisön pääasiallisen sijoitusrahaston sijoituksia. Tämä ”rinnakkainen” rahasto voi olla sijoitusyhteisö, vaikka kaikki sen sijoittajat kuuluisivat lähipiiriin.
               
            
         Omistusosuudet
      
      
                  B85V
               
               
                  Sijoitusyhteisö on tyypillisesti mutta ei välttämättä erillinen juridinen yhteisö. Sijoitusyhteisön omistusosuudet ovat tyypillisesti muodoltaan oman pääoman ehtoisia tai vastaavanlaisia osuuksia (esim. henkilöyhtiöosuuksia), joille kuuluu suhteellinen osuus sijoitusyhteisön nettovarallisuudesta. Se, että yhteisöllä on erilaisia sijoittajaluokkia, joista joillakin on oikeudet vain tiettyyn sijoitukseen tai sijoitusten ryhmiin tai joilla on erilaiset suhteelliset osuudet nettovarallisuudesta, ei kuitenkaan estä yhteisöä olemasta sijoitusyhteisö.
               
            
                  B85W
               
               
                  Lisäksi yhteisö, jolla on merkittäviä vieraan pääoman muodossa olevia omistusosuuksia, jotka muiden sovellettavien IFRS-standardien mukaan eivät vastaa oman pääoman määritelmää, voi tästä huolimatta olla sijoitusyhteisö edellyttäen, että vieraan pääoman ehtoisten instrumenttien haltijat altistuvat muuttuvalle tuotolle yhteisön nettovarallisuuden käyvän arvon muutoksista johtuen.
               
            Liitteeseen B lisätään otsikko ja kappaleet B100–B101.
      SIJOITUSYHTIÖSTATUKSEN MUUTOKSEN KÄSITTELY KIRJANPIDOSSA
      
                  B100
               
               
                  Kun yhteisö lakkaa olemasta sijoitusyhteisö, sen on sovellettava IFRS 3:a tytäryrityksiin, jotka on aiemmin arvostettu käypään arvoon tulosvaikutteisesti kappaleen 31 mukaisesti. Statuksen muuttumispäivää on pidettävä oletushankinta-ajankohtana. Tytäryrityksen oletushankinta-ajankohdan käyvän arvon on edustettava oletettua luovutettua vastiketta, kun määritetään oletetusta hankinnasta syntyvää liikearvoa tai hyvästä kaupasta syntyvää voittoa. Kaikki tytäryritykset on yhdisteltävä konsernitilinpäätökseen tämän IFRS-standardin kappaleiden 19–24 mukaisesti statuksen muuttumispäivästä lukien.
               
            
                  B101
               
               
                  Kun yhteisöstä tulee sijoitusyhteisö, sen on lakattava yhdistelemästä tytäryrityksensä konsernitilinpäätökseen statuksen muuttumispäivästä lukien, lukuun ottamatta tytäryrityksiä, jotka edelleen yhdistellään kappaleen 32 mukaisesti. Sijoitusyhteisön on sovellettava tytäryrityksiin, joiden yhdistelemisen se lopettaa, kappaleiden 25 ja 26 vaatimuksia ikään kuin yhteisö olisi menettänyt määräysvallan kyseisissä tytäryrityksissä kyseisenä päivänä.
               
            Liitteeseen C lisätään kappale C1B.
      
                  C1B
               
               
                  Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 2, 4, C2A, C6A ja liitettä A sekä lisättiin kappaleet 27–33, B85A–B85W, B100–B101 ja C3A–C3F. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on annettava tästä tieto ja samanaikaisesti sovellettava kaikkia asiakirjaan Sijoitusyhteisöt sisältyviä muutoksia.
               
            Muutetaan liitteen C kappaletta C2A.
      
                  C2A
               
               
                  IAS 8:n kappaleen 28 vaatimuksista huolimatta yhteisön tarvitsee esittää tätä IFRS-standardia ensimmäistä kertaa soveltaessaan ja mahdollisena tätä myöhempänä ajankohtana, jona tähän IFRS-standardiin asiakirjalla Sijoitusyhteisöt tehtyjä muutoksia sovelletaan ensimmäistä kertaa, IAS 8:n kappaleessa 28(f) vaadittavat määrälliset tiedot vain siltä tilikaudelta, joka välittömästi edeltää tämän IFRS-standardin soveltamisen aloittamisajankohtaa (”välittömästi edeltävä kausi”). Yhteisö saa esittää nämä tiedot myös tarkasteltavana olevalta kaudelta tai aikaisemmilta vertailukausilta, mutta tätä ei vaadita.
               
            Lisätään liitteeseen C uudet kappaleet C3A–C3F.
      
                  C3A
               
               
                  Yhteisön on arvioitava soveltamisen aloittamisajankohtana, onko se kyseisenä ajankohtana vallitsevien tosiseikkojen ja olosuhteiden perusteella sijoitusyhteisö. Jos yhteisö tekee standardin soveltamisen aloittamisajankohtana johtopäätöksen, että se on sijoitusyhteisö, sen on sovellettava kappaleiden C5–C5A vaatimusten sijaan kappaleiden C3B–C3F vaatimuksia.
               
            
                  C3B
               
               
                  Lukuun ottamatta tytäryrityksiä, jotka yhdistellään konsernitilinpäätökseen kappaleen 32 mukaisesti (ja joihin sovelletaan kappaleita C3 ja C6 tai kappaleita C4–C4C sen mukaan kummat ovat relevantteja), sijoitusyhteisön on arvostettava kukin tytäryrityssijoituksensa käypään arvoon tulosvaikutteisesti ikään kuin tämän IFRS-standardin vaaatimuksia olisi sovellettu aina. Sijoitusyhteisön on oikaistava takautuvasti sekä soveltamisen aloittamisajankohtaa välittömästi edeltävää tilikautta että välittömästi edeltävän tilikauden alun omaa pääomaa seuraavien erien välisellä erotuksella:
                  
                              (a)
                           
                           
                              tytäryrityksen aiempi kirjanpitoarvo; ja
                           
                        
                              (b)
                           
                           
                              sijoitusyhteisön tytäryrityssijoituksen käypä arvo.
                           
                        Aiemmin muihin laajan tuloksen eriin kirjattujen käypää arvoa koskevien oikaisujen kertynyt määrä on siirrettävä soveltamisen aloittamisajankohtaa välittömästi edeltävän tilikauden alun kertyneisiin voittovaroihin.
               
            
                  C3C
               
               
                  Ennen IFRS 13:n Käyvän arvon määrittäminen käyttöönottoa sijoitusyhteisön on käytettävä käypiä arvoja, jotka on aiemmin raportoitu sijoittajille tai johdolle, jos kyseiset määrät edustavat sitä rahamäärää, johon sijoitus olisi voitu vaihtaa asiaa tuntevien, liiketoimeen halukkaiden, toisistaan riippumattomien osapuolten välillä arvon määrittämispäivänä.
               
            
                  C3D
               
               
                  Jos tytäryrityssijoituksen arvostaminen kappaleiden C3B–C3C mukaisesti ei ole käytännössä mahdollista (määritelty IAS 8:ssa), sijoitusyhteisön on sovellettava tämän IFRS-standardin vaatimuksia aikaisimman sellaisen kauden alussa, jolla kappaleiden C3B–C3C soveltaminen on käytännössä mahdollista, ja tämä saattaa olla tarkasteltavana oleva kausi. Sijoittajan on oikaistava soveltamisen aloittamisajankohtaa välittömästi edeltävä tilikausi takautuvasti, paitsi jos sen aikaisimman kauden alku, jolla tämän kappaleen soveltaminen on käytännössä mahdollista, on tarkasteltavana olevalla kaudella. Omaan pääomaan tehtävä oikaisu on tällöin kirjattava tarkasteltavana olevan kauden alussa.
               
            
                  C3E
               
               
                  Jos sijoitusyhteisö on luopunut tytäryrityksessä olleesta sijoituksesta tai menettänyt siinä määräysvallan ennen tämän IFRS-standardin soveltamisen aloittamisajankohtaa, sijoitusyhteisön ei tarvitse tehdä oikaisuja kyseisen tytäryrityksen aiempaan kirjanpitokäsittelyyn.
               
            
                  C3F
               
               
                  Jos yhteisö soveltaa asiakirjaan Sijoitusyhteisöt sisältyviä muutoksia myöhemmällä kaudella kuin jolla se soveltaa IFRS 10:tä ensimmäistä kertaa, viittaukset ”standardin soveltamisen aloittamisajankohtaan” on luettava viittauksina “ensimmäisen sellaisen tilikauden alkuun, jolla lokakuussa 2012 julkaistuun asiakirjaan Sijoitusyhteisöt (muutokset IFRS 10:een, IFRS 12:een ja IAS 27:ään) sisältyviä muutoksia sovelletaan ensimmäistä kertaa”.
               
            Muutetaan liitteen C kappaletta C6A.
      
                  C6A
               
               
                  Huolimatta siitä, että kappaleissa C3B–C5A viitataan välittömästi soveltamisen aloittamisajankohtaa edeltävään tilikauteen (”välittömästi edeltävä kausi”), yhteisö saa esittää oikaistut vertailutiedot myös mahdollisesti esitettäviltä aiemmilta kausilta, mutta tätä ei vaadita. Jos yhteisö esittää oikaistuja vertailutietoja aiemmilta kausilta, kaikki kappaleisiin C3B–C5A sisältyvät viittaukset ”välittömästi edeltävään kauteen” on luettava viittauksina ”aikaisimpaan esitettävään oikaistuun vertailukauteen”.
               
            
         Liite
         
            Mukauttavat muutokset muihin standardeihin
         
         
            Tässä liitteessä esitetään muihin standardeihin tehtävät muutokset, jotka ovat seurausta siitä, että IASB julkaisee asiakirjan Sijoitusyhteisöt (muutokset IFRS 10:een, IFRS 12:een and IAS 27:ään). Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava kaikkia asiakirjaan Sijoitusyhteisöt sisältyviä muutoksia. Muutetut kappaleet esitetään siten, että uusi teksti on alleviivattu ja poistettu teksti yliviivattu.
         
         
            IFRS 1 Ensimmäinen IFRS-standardien käyttöönotto
            
         
         Lisätään kappale 39T.
         
                     39T
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita D16, D17 ja liitettä C sekä lisättiin otsikko ja kappaleet E6–E7. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               Muutetaan liitettä C.
         
            Tämä liite on kiinteä osa IFRS-standardia. Yhteisön on sovellettava seuraavia vaatimuksia ennen IFRS-standardeihin siirtymispäivää kirjaamiinsa liiketoimintojen yhdistämisiin. Tätä liitettä tulee soveltaa vain IFRS 3:n Liiketoimintojen yhdistäminen soveltamisalaan kuuluviin liiketoimintojen yhdistämisiin.
         
         Muutetaan liitteen D kappaleita D16–D17.
         
                     D16
                  
                  
                     Jos tytäryrityksestä tulee ensilaatija myöhemmin kuin sen emoyrityksestä, tytäryrityksen on arvostettava varat ja velat omassa tilinpäätöksessään joko:
                     
                                 (a)
                              
                              
                                 niihin kirjanpitoarvoihin, jotka sisältyisivät emoyrityksen konsernitilinpäätökseen emoyrityksen IFRS-standardeihin siirtymispäivän perusteella, jos ei tehtäisi konsernitilinpäätöksen laatimistoimenpiteitä johtuvia oikaisuja eikä oikaisuja, jotka johtuvat sen liiketoimintojen yhdistämisen vaikutuksista, jossa emoyritys on hankkinut tytäryrityksen (tätä vaihtoehtoa ei voida soveltaa IFRS 10:ssä määritellyn sijoitusyhteisön tytäryritykseen, joka on arvostettava käypään arvoon tulosvaikutteisesti); tai
                              
                           
                                 (b)
                              
                              
                                 …
                              
                           
               
                     D17
                  
                  
                     Jos taas yhteisöstä tulee ensilaatija myöhemmin kuin sen tytäryrityksestä (taikka osakkuus- tai yhteisyrityksestä), yhteisön on arvostettava konsernitilinpäätöksessään tytäryrityksen (taikka osakkuus- tai yhteisyrityksen) varat ja velat samoihin kirjanpitoarvoihin kuin ne ovat tytäryrityksen (taikka osakkuus- tai yhteisyrityksen) tilinpäätöksessä, sen jälkeen kun on tehty konsernitilinpäätöksen laatimistoimenpiteisiin tai pääomaosuusmenetelmän soveltamiseen liittyvät oikaisut sekä oikaisut, jotka johtuvat sen liiketoimintojen yhdistämisen vaikutuksista, jossa yhteisö on hankkinut tytäryrityksen. Tästä vaatimuksesta huolimatta emoyritys, joka ei ole sijoitusyhteisö, ei saa soveltaa konsernitilinpäätökseen yhdistelemistä koskevaa poikkeusta, jota käyttää jokin sen tytäryrityksenä oleva sijoitusyhteisö. …
                  
               Liitteeseen E lisätään kappaleen E5 jälkeen otsikko ja kappaleet E6–E7.
         
            Sijoitusyhteisöt
         
         
                     E6
                  
                  
                     Ensilaatijan, joka on emoyritys, on arvioitava IFRS-standardeihin siirtymispäivänä vallitsevien tosiseikkojen ja olosuhteiden perusteella, onko se IFRS 10:ssä määritelty sijoitusyhteisö.
                  
               
                     E7
                  
                  
                     Ensilaatija, joka on IFRS 10:ssä määritelty sijoitusyhteisö, saa soveltaa IFRS 10:n kappaleissa C3C–C3D ja IAS 27:n kappaleissa 18C–18G esitettyjä siirtymäsääntöjä, jos sen ensimmäinen IFRS-tilinpäätös laaditaan 31.12.2014 tai sitä aikaisemmin päättyvältä tilikaudelta. Näissä kappaleissa esiintyvät viittaukset soveltamisen aloittamisajankohtaa välittömästi edeltävään tilikauteen on luettava viittauksina aikaisimpaan esitettävään tilikauteen. Tästä seuraa, että kyseisissä kappaleissa esiintyvät viittaukset on luettava viittauksina IFRS-standardeihin siirtymispäivään.
                  
               
            IFRS 3 Liiketoimintojen yhdistäminen
            
         
         Muutetaan kappaletta 7 ja lisätään kappaleet 2A ja 64G.
         
                     2A
                  
                  
                     Tämän standardin vaatimuksia ei sovelleta hankintaan, jossa IFRS 10:ssä Konsernitilinpäätös määritelty sijoitusyhteisö tekee tytäryrityssijoituksen ja tämä sijoitus on arvostettava käypään arvoon tulosvaikutteisesti.
                  
               
                     7
                  
                  
                     Hankkijaosapuolen … nimeämiseen on sovellettava IFRS 10:een sisältyvää ohjeistusta …
                  
               
                     64G
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaletta 7 ja lisättiin kappale 2A. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa näitä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IFRS 7 Rahoitusinstrumentit: tilinpäätöksessä esitettävät tiedot
            
         
         Muutetaan kappaletta 3 ja lisätään kappale 44X.
         
                     3
                  
                  
                     Kaikkien yhteisöjen on sovellettava tätä IFRS-standardia kaikentyyppisiin rahoitusinstrumentteihin lukuun ottamatta seuraavia:
                     
                                 (a)
                              
                              
                                 sellaiset osuudet tytär-, osakkuus- tai yhteisyrityksissä, joita käsitellään kirjanpidossa IFRS 10:n Konsernitilinpäätös, IAS 27:n Erillistilinpäätös tai IAS 28:n Sijoitukset osakkuus- ja yhteisyrityksiin mukaisesti. Eräissä tapauksissa yhteisön kuitenkin täytyy tai se saa IFRS 10:n, 27:n tai IAS 28:n nojalla käsitellä tytär-, osakkuus- tai yhteisyrityksessä olevan osuuden kirjanpidossa soveltamalla IFRS 9:ää; näissä tapauksissa yhteisöjen on sovellettava tämän IFRS-standardin vaatimuksia ja käypään arvoon arvostettavien osalta IFRS 13:n Käyvän arvon määrittäminen vaatimuksia. Yhteisöjen on sovellettava tätä IFRS-standardia myös kaikkiin johdannaisiin, jotka on sidottu osuuksiin tytär-, osakkuus- tai yhteisyrityksissä, paitsi jos johdannainen on IAS 32:ssa tarkoitetun oman pääoman ehtoisen instrumentin määritelmän mukainen.
                              
                           
               
                     44X
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaletta 3. Yhteisön on sovellettava tätä muutosta 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa tätä muutosta aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 7 Rahavirtalaskelmat
            
         
         Muutetaan kappaleita 42A ja 42B ja lisätään kappaleet 40A ja 58.
         
                     40A
                  
                  
                     IFRS 10:ssä Konsernitilinpäätös määritellyn sijoitusyhteisön ei tarvitse soveltaa kappaletta 40(c) tai 40(d) tytäryrityssijoitukseen, joka on arvostettava käypään arvoon tulosvaikutteisesti.
                  
               
                     42A
                  
                  
                     Rahavirrat, jotka johtuvat sellaisista omistusosuuden muutoksista tytäryrityksessä, jotka eivät aiheuta määräysvallan menetystä, on luokiteltava rahoituksen rahavirroiksi, paitsi jos tytäryrityksen omistaa IFRS 10:ssä määritelty sijoitusyhteisö ja se on arvostettava käypään arvoon tulosvaikutteisesti.
                  
               
                     42B
                  
                  
                     Sellaiset omistusosuuden muutokset tytäryrityksessä, jotka eivät aiheuta määräysvallan menetystä, esimerkiksi tilanne, jossa emoyritys myöhemmin ostaa tai myy tytäryrityksen oman pääoman ehtoisia instrumentteja, käsitellään kirjanpidossa omaa pääomaa koskevina liiketoimina (ks. IFRS 10), paitsi jos tytäryrityksen omistaa sijoitusyhteisö ja se on arvostettava käypään arvoon tulosvaikutteisesti. Näin ollen tästä johtuvat rahavirrat luokitellaan samalla tavalla kuin muut kappaleessa 17 kuvatut liiketoimet omistajien kanssa.
                  
               
                     58
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 42A ja 42B sekä lisättiin kappale 40A. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 12 Tuloverot
            
         
         Muutetaan kappaleita 58 ja 68C ja lisätään kappale 98C.
         
                     58
                  
                  
                     Kauden verotettavaan tuloon perustuva vero ja laskennallinen vero on kirjattava kaudella tulosvaikutteisesti tuotoksi tai kuluksi lukuun ottamatta veroja, jotka johtuvat:
                     
                                 (a)
                              
                              
                                 …
                              
                           
                                 (b)
                              
                              
                                 liiketoimintojen yhdistämisestä (jossa ei ole kysymys siitä, että IFRS 10:ssä Konsernitilinpäätös määritelty sijoitusyhteisö hankkii tytäryrityksen, joka on arvostettava käypään arvoon tulosvaikutteisesti) (ks. kappaleet 66–68).
                              
                           
               
                     68C
                  
                  
                     Kuten kappaleessa 68A todetaan, verotuksessa vähennettävä määrä (tai kappaleen 68B mukaisesti määritetty arvioitu vastainen verovähennys) saattaa poiketa vastaavista kertyneistä palkitsemiskuluista. Tämän standardin kappaleen 58 mukaan kauden verotettavaan tuloon perustuvat verot ja laskennalliset verot on kirjattava kaudella tulosvaikutteisesti tuotoksi tai kuluksi lukuun ottamatta veroja, jotka johtuvat (a) liiketoimesta tai tapahtumasta, joka on kirjattu samalla kaudella tai jollain muulla kaudella muuten kuin tulosvaikutteisesti, tai (b) liiketoimintojen yhdistämisestä (jossa ei ole kysymys siitä, että sijoitusyhteisö hankkii tytäryrityksen, joka on arvostettava käypään arvoon tulosvaikutteisesti). Tilanteessa, jossa verotuksessa vähennettävä määrä (tai arvioitu vastainen verovähennys) on suurempi kuin vastaavat kertyneet palkitsemiskulut, verovähennys liittyy palkitsemiskulujen lisäksi myös oman pääoman erään. Tällöin siihen liittyvän, kauden verotettavaan tuloon perustuvan veron tai laskennallisen veron ylimenevä osuus on kirjattava suoraan omaan pääomaan.
                  
               
                     98C
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 58 ja 68C. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 24 Lähipiiriä koskevat tiedot tilinpäätöksessä
            
         
         Muutetaan kappaleita 4 ja 9 ja lisätään kappale 28B:
         
                     4
                  
                  
                     Lähipiiriliiketoimet ja avoimet saldot toisten konserniyritysten kanssa esitetään yhteisön tilinpäätöksessä. Konsernin sisäiset lähipiiriliiketoimet ja avoimet saldot eliminoidaan konsernitilinpäätöstä laadittaessa lukuun ottamatta sijoitusyhteisön ja sen käypään arvoon tulosvaikutteisesti arvostettavien tytäryritysten välisiä liiketoimia ja saldoja.
                  
               
                     
                        9
                     
                  
                  
                     Termit ”määräysvalta”, ”sijoitusyhteisö”, ”yhteinen määräysvalta” ja ”huomattava vaikutusvalta” määritellään IFRS 10:ssä, IFRS 11:ssa Yhteisjärjestelyt sekä IAS 28:ssa Sijoitukset osakkuus- ja yhteisyrityksiin, ja niitä käytetään tässä standardissa kyseisissä IFRS-standardeissa annetussa merkityksessä.
                  
               
                     28B
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 4 ja 9. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 32 Rahoitusinstrumentit: esittämistapa
            
         
         Muutetaan kappaletta 4 ja lisätään kappale 97N.
         
                     4
                  
                  
                     Kaikkien yhteisöjen on sovellettava tätä standardia kaikentyyppisiin rahoitusinstrumentteihin lukuun ottamatta seuraavia:
                     
                                 (a)
                              
                              
                                 sellaiset osuudet tytär-, osakkuus- tai yhteisyrityksissä, jotka käsitellään kirjanpidossa IFRS 10:n Konsernitilinpäätös, IAS 27:n Erillistilinpäätös tai IAS 28:n Sijoitukset osakkuus- ja yhteisyrityksiin mukaisesti. Eräissä tapauksissa yhteisön kuitenkin täytyy tai se saa IFRS 10:n, 27:n tai IAS 28:n nojalla käsitellä tytär-, osakkuus- tai yhteisyrityksessä olevan osuuden kirjanpidossa soveltamalla IFRS 9:ää; näissä tapauksissa yhteisöjen on sovellettava tämän standardin vaatimuksia. Yhteisöjen on sovellettava tätä standardia myös kaikkiin johdannaisiin, jotka on sidottu osuuksiin tytär-, osakkuus- tai yhteisyrityksissä.
                              
                           
               
                     97N
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaletta 4. Yhteisön on sovellettava tätä muutosta 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa tätä muutosta aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 34 Osavuosikatsaukset
            
         
         Muutetaan kappaletta 16A ja lisätään kappale 54. Uusi teksti esitetään alleviivattuna.
         
                     16A
                  
                  
                     Sen lisäksi, että yhteisö esittää tiedot merkittävistä tapahtumista ja liiketoimista kappaleiden 15–15C mukaisesti, sen on sisällytettävä osavuositilinpäätöksen liitetietoihin seuraavat tiedot, mikäli niitä ei esitetä muualla osavuosikatsauksessa. Tiedot on esitettävä normaalisti perustuen ajanjaksoon tilikauden alusta osavuosijakson loppuun.
                     
                                 (a)
                              
                              
                                 …
                              
                           
                                 (k)
                              
                              
                                 IFRS 12:n Tilinpäätöksessä esitettävät tiedot osuuksista muissa yhteisöissä kappaleen 9B mukaiset tiedot yhteisöistä, joista tulee tai jotka lakkaavat olemasta IFRS 10:ssä Konsernitilinpäätös määriteltyjä sijoitusyhteisöjä.
                              
                           
               
                     54
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) lisättiin kappale 16A. Yhteisön on sovellettava tätä muutosta 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa tätä muutosta aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
            IAS 39 Rahoitusinstrumentit: kirjaaminen ja arvostaminen
            
         
         Muutetaan kappaleita 2 ja 80 ja lisätään kappale 103R.
         
                     2
                  
                  
                     Kaikkien yhteisöjen on sovellettava tätä standardia kaikentyyppisiin rahoitusinstrumentteihin lukuun ottamatta seuraavia:
                     
                                 (a)
                              
                              
                                 sellaiset osuudet tytär-, osakkuus- ja yhteisyrityksissä, joita käsitellään kirjanpidossa IFRS 10:n Konsernitilinpäätös, IAS 27:n Erillistilinpäätös tai IAS 28:n Sijoitukset osakkuus- ja yhteisyrityksiin mukaisesti. Eräissä tapauksissa yhteisön kuitenkin täytyy tai se saa IFRS 10:n, 27:n tai IAS 28:n nojalla käsitellä tytär-, osakkuus- tai yhteisyrityksessä olevan osuuden kirjanpidossa soveltaen joitakin tai kaikkia tämän standardin vaatimuksia. Yhteisöjen on sovellettava tätä standardia myös johdannaisiin, joiden kohde-etuutena ovat osuudet tytär-, osakkuus- tai yhteisyrityksessä, paitsi jos johdannainen on IAS 32:een Rahoitusinstrumentit; esittämistapa sisältyvän yhteisön oman pääoman ehtoisen instrumentin määritelmän mukainen.
                              
                           
                                 (b)
                              
                              
                                 …
                              
                           
                                 (g)
                              
                              
                                 hankkijaosapuolen ja osakkeensa myyvän omistajan väliset termiinisopimukset hankinnan kohteen myymisestä tai ostamisesta, jotka johtavat IFRS 3:n Liiketoimintojen yhdistäminen soveltamisalaan kuuluvaan liiketoimintojen yhdistämiseen myöhempänä hankinta-ajankohtana. Termiinisopimuksen voimassaoloaika ei saa ylittää sitä kohtuullista ajanjaksoa, joka yleensä tarvitaan vaadittavien hyväksymisten hankkimiseen ja liiketoimen loppuunsaattamiseen.
                              
                           
               
                     80
                  
                  
                     … Näin ollen suojauslaskentaa voidaan soveltaa samaan konserniin kuuluvien yhteisöjen välisiin liiketoimiin vain kyseisten yhteisöjen omissa tilinpäätöksissä tai erillistilinpäätöksissä, ei konsernitilinpäätöksessä, paitsi jos kyseessä on IFRS 10:ssä määritellyn sijoitusyhteisön konsernitilinpäätös, jossa sijoitusyhteisön ja sen käypään arvoon tulosvaikutteisesti kirjattavien tytäryritysten välisiä liiketoimia ei eliminoida konsernitilinpäätöksessä. …
                  
               
                     103R
                  
                  
                     Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 2 ja 80. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Asiakirjaan Sijoitusyhteisöt sisältyvien muutosten aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on samanaikaisesti sovellettava myös kaikkia asiakirjaan Sijoitusyhteisöt sisältyviä muutoksia.
                  
               
      
         Muutokset IFRS 12:een Tilinpäätöksessä esitettävät tiedot osuuksista muissa yhteisöissä
         
      
      Muutetaan kappaletta 2.
      
                  2
               
               
                  Kappaleessa 1 esitetyn tavoitteen saavuttamiseksi yhteisön on esitettävä tilinpäätöksessään:
                  
                              (a)
                           
                           
                              merkittävät harkintaan perustuvat ratkaisut ja oletukset, jotka se on tehnyt ratkaistessaan:
                              
                                          (i)
                                       
                                       
                                          minkä luonteinen osuus sillä on toisessa yhteisössä tai järjestelyssä;
                                       
                                    
                                          (ii)
                                       
                                       
                                          minkä tyyppinen on yhteisjärjestely, jossa sillä on osuus (kappaleet 7–9);
                                       
                                    
                                          (iii)
                                       
                                       
                                          että se on sijoitusyhteisön määritelmän mukainen, jos tämä on sovellettavissa (kappale 9A); ja
                                       
                                    
                        
                              (b)
                           
                           
                              …
                           
                        
            Kappaleen 9 jälkeen lisätään otsikko ja kappaleet 9A–9B.
      
         Sijoitusyhteisöstatus
      
      
                  
                     9A
                  
               
               
                  Kun emoyritys toteaa IFRS 10:n kappaleen 27 mukaisesti olevansa sijoitusyhteisö, sijoitusyhteisön on esitettävä tilinpäätöksessään tiedot merkittävistä harkintaan perustuvista ratkaisuista ja oletuksista, jotka se on tehnyt todetessaan olevansa sijoitusyhteisö. Jos sijoitusyhteisöltä puuttuu yksi tai useampi sijoitusyhteisölle tyypillisistä ominaispiirteistä (ks. IFRS 10:n kappale 28), sen on esitettävä tilinpäätöksessään syyt johtopäätökseen, että se tästä huolimatta on sijoitusyhteisö.
               
            
                  9B
               
               
                  Kun yhteisöstä tulee tai se lakkaa olemasta sijoitusyhteisö, sen on esitettävä tilinpäätöksessään sijoitusyhteisöstatuksen muutos ja syyt tähän muutokseen. Lisäksi yhteisön, josta tulee sijoitusyhteisö, on esitettävä statuksen muutoksen vaikutus esitettävän kauden tilinpäätökseen, mukaan lukien:
                  
                              (a)
                           
                           
                              tytäryhtiöiden, jotka lakataan yhdistelemästä konsernitilinpäätökseen, yhteenlaskettu käypä arvo statuksen muuttumisajankohtana;
                           
                        
                              (b)
                           
                           
                              IFRS 10:n kappaleen B101 mukaisesti laskettu kokonaisvoitto tai -tappio, jos sellaista on; ja
                           
                        
                              (c)
                           
                           
                              rivi(t), jo(i)lla voitto tai tappio on esitetty tulosvaikutteisesti (jos sitä ei ole esitetty omana eränään).
                           
                        
            Kappaleen 19 jälkeen lisätään otsikko ja kappaleet 19A–19G.
      OSUUDET KONSERNITILINPÄÄTÖKSEEN SISÄLTYMÄTTÖMISSÄ TYTÄRYRITYKSISSÄ (SIJOITUSYHTEISÖT)
      
                  19A
               
               
                  Sijoitusyhteisön, jonka täytyy IFRS 10:n mukaan soveltaa konsernitilinpäätökseen yhdistelemistä koskevaa poikkeusta ja sen sijaan arvostaa tytäryrityssijoituksensa käypään arvoon tulosvaikutteisesti, on annettava tieto tästä.
               
            
                  19B
               
               
                  Sijoitusyhteisön on esitettävä jokaisesta konsernitilinpäätökseen sisältymättömästä tytäryrityksestä:
                  
                              (a)
                           
                           
                              tytäryrityksen nimi;
                           
                        
                              (b)
                           
                           
                              tytäryrityksen pääasiallinen toimipaikka (ja rekisteröintimaa, jos se poikkeaa pääasiallisesta toimipaikasta); ja
                           
                        
                              (c)
                           
                           
                              sijoitusyhteisöllä oleva omistusosuus sekä osuus äänioikeuksista, jos se on erisuuruinen.
                           
                        
            
                  19C
               
               
                  Jos sijoitusyhteisö on toisen sijoitusyhteisön emoyritys, emoyrityksen on esitettävä kappaleen 19B kohtien (a)–(c) mukaiset tiedot myös sijoituksista, jotka ovat sen tytäryrityksenä olevan sijoitusyhteisön määräysvallassa. Tiedot voidaan esittää sisällyttämällä emoyrityksen tilinpäätökseen tytäryrityksen tilinpäätös (tai tytäryritysten tilinpäätökset), joka sisältää (tai jotka sisältävät) edellä mainitut tiedot.
               
            
                  19D
               
               
                  Sijoitusyhteisön on esitettävä tilinpäätöksessään:
                  
                              (a)
                           
                           
                              sellaisten merkittävien rajoitusten (jotka johtuvat esim. lainajärjestelyistä, sääntelytahon vaatimuksista tai sopimukseen perustuvista järjestelyistä) luonne ja laajuus, jotka koskevat konsernitilinpäätökseen sisältymättömän tytäryrityksen kykyä siirtää rahaa sijoitusyhteisölle käteisosinkoina tai maksaa takaisin sijoitusyhteisön sille antamia lainoja tai ennakkoja; ja
                           
                        
                              (b)
                           
                           
                              senhetkiset sitoumukset tai aikomukset, jotka koskevat taloudellisen tai muun tuen antamista konsernitilinpäätökseen sisältymättömälle tytäryritykselle, mukaan lukien sitoumukset tai aikomukset, jotka koskevat tytäryrityksen avustamista taloudellisen tuen hankkimisessa.
                           
                        
            
                  19E
               
               
                  Jos sijoitusyhteisö tai jokin sen tytäryrityksistä on raportointikauden aikana antanut konsernitilinpäätökseen sisältymättömälle tytäryritykselle taloudellista tai muuta tukea (esim. ostamalla tytäryrityksen varoja tai sen liikkeeseen laskemia instrumentteja tai avustamalla tytäryritystä taloudellisen tuen hankkimisessa) ilman että sillä on tähän sopimukseen perustuvaa velvoitetta, yhteisön on esitettävä tilinpäätöksessään:
                  
                              (a)
                           
                           
                              minkä tyyppistä tukea on annettu kullekin konsernitilinpäätökseen sisältymättömälle tytäryritykselle ja kuinka paljon sitä on annettu; ja
                           
                        
                              (b)
                           
                           
                              syyt tuen antamiseen.
                           
                        
            
                  19F
               
               
                  Sijoitusyhteisön on esitettävä tilinpäätöksessään sellaisten sopimukseen perustuvien järjestelyjen ehdot, joiden mukaan yhteisöä tai sen konsernitilinpäätökseen sisältymättömiä tytäryrityksiä voitaisiin vaatia antamaan taloudellista tukea konsernitilinpäätökseen sisältymättömälle määräysvallassa olevalle strukturoidulle yhteisölle, mukaan lukien tapahtumat tai olosuhteet, joiden seurauksena raportoiva yhteisö voisi altistua tappiolle (esim. maksuvalmiusjärjestelyt tai luottoluokituksen laukaisevat tekijät, joihin liittyy velvollisuus ostaa strukturoidun yhteisön varoja tai antaa taloudellista tukea).
               
            
                  19G
               
               
                  Jos sijoitusyhteisö tai jokin sen konsernitilinpäätökseen sisältymättömistä tytäryrityksistä on raportointikauden aikana antanut konsernitilinpäätökseen sisältymättömälle strukturoidulle yhteisölle, joka ei ole ollut sijoitusyhteisön määräysvallassa, taloudellista tai muuta tukea ilman, että sillä on tähän sopimukseen perustuvaa velvoitetta ja tämän tuen antaminen on johtanut siihen, että sijoitusyhteisöllä on määräysvalta strukturoidussa yhteisössä, sijoitusyhteisön on esitettävä tilinpäätöksessään selitys tekijöistä, joilla on ollut merkitystä tämän tuen antamista koskevaa päätöstä tehtäessä.
               
            Lisätään kappaleen 21 jälkeen kappale 21A.
      
                  21A
               
               
                  Sijoitusyhteisön ei tarvitse esittää kappaleen 21 kohdissa (b)–(c) vaadittavia tietoja.
               
            LIsätään kappaleen 25 jälkeen kappale 25A.
      
                  25A
               
               
                  Sijoitusyhteisön ei tarvitse esittää kappaleessa 24 vaadittavia tietoja konsernitilinpäätökseen sisältymättömästä strukturoidusta yhteisöstä, joka on sen määräysvallassa ja josta se esittää kappaleissa 19A–19G vaadittavat tiedot.
               
            Lisätään termi liitteeseen A.
      Seuraavat termit on määritelty IAS 27:ssä (muutettu 2011), IAS 28:ssa (muutettu 2011), IFRS 10:ssä ja IFRS 11:ssä Yhteisjärjestelyt, ja niitä käytetään tässä IFRS-standardissa kyseisissä IFRS-standardeissa annetussa merkityksessä:
      
                  —
               
               
                  osakkuusyritys
               
            
                  —
               
               
                  konsernitilinpäätös
               
            
                  —
               
               
                  määräysvalta yhteisössä
               
            
                  —
               
               
                  pääomaosuusmenetelmä
               
            
                  —
               
               
                  konserni
               
            
                  —
               
               
                  sijoitusyhteisö
               
            
                  —
               
               
                  yhteisjärjestely
               
            
                  —
               
               
                  …
               
            Lisätään liitteeseen C kappale C1B.
      
                  C1B
               
               
                  Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaletta 2 ja liitettä A sekä lisättiin kappaleet 9A–9B, 19A–19G, 21A ja 25A. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on annettava tästä tieto ja samanaikaisesti sovellettava kaikkia asiakirjaan Sijoitusyhteisöt sisältyviä muutoksia.
               
            
         Muutokset IAS 27:ään Erillistilinpäätös
         
      
      Muutetaan kappaleita 5–6.
      
                  5
               
               
                  Seuraavat termit määritellään IFRS 10:n Konsernitilinpäätös liitteessä A, IFRS 11:n Yhteisjärjestelyt liitteessä A ja IAS 28:n Sijoitukset osakkuus- ja yhteisyrityksiin kappaleessa 3:
                  
                              —
                           
                           
                              osakkuusyritys
                           
                        
                              —
                           
                           
                              määräysvalta sijoituskohteessa
                           
                        
                              —
                           
                           
                              konserni
                           
                        
                              —
                           
                           
                              sijoitusyhteisö
                           
                        
                              —
                           
                           
                              yhteinen määräysvalta
                           
                        
                              —
                           
                           
                              …
                           
                        
            
                  6
               
               
                  Erillistilinpäätös on tilinpäätös, joka esitetään konsernitilinpäätöksen lisäksi tai sellaisen tilinpäätöksen lisäksi, jossa osakkuus- tai yhteisyrityksiin tehtyjä sijoituksia käsitellään pääomaosuusmenetelmällä, lukuun ottamatta kappaleissa 8–8A tarkoitettuja olosuhteita. Erillistilinpäätöstä ei tarvitse liittää tällaiseen tilinpäätökseen eikä esittää sen yhteydessä.
               
            Lisätään kappaleen 8 jälkeen kappale 8A.
      
                  8A
               
               
                  Sijoitusyhteisö, jonka IFRS 10:n kappaleen 31 mukaisesti on sovellettava tarkasteltavana olevalla kaudella ja kaikilla esitettävillä vertailukausilla konsernitilinpäätökseen yhdistelemistä koskevaa poikkeusta kaikkiin tytäryrityksiinsä, esittää erillistilinpäätöksen ainoana tilinpäätöksenään.
               
            Lisätään kappaleen 11 jälkeen kappaleet 11A–11B.
      
                  11A
               
               
                  Jos emoyrityksen on IFRS 10:n kappaleen 31 mukaan arvostettava tytäryrityssijoitus IFRS 9:n mukaisesti käypään arvoon tulosvaikutteisesti, sen on käsiteltävä tytäryrityssijoitus samalla tavoin myös erillistilinpäätöksessään.
               
            
                  11B
               
               
                  Kun emoyritys lakkaa olemasta sijoitusyhteisö tai kun siitä tulee sijoitusyhteisö, sen on käsiteltävä muutos kirjanpidossaan statuksen muuttumisajankohdasta lukien seuraavalla tavalla:
                  
                              (a)
                           
                           
                              kun yhteisö lakkaa olemasta sijoitusyhteisö, sen on kappaleen 10 mukaisesti joko:
                              
                                          (i)
                                       
                                       
                                          käsiteltävä tytäryrityssijoitus kirjanpidossa hankintamenoon perustuen. Tytäryrityksen käypää arvoa statuksen muuttumisajankohtana on käytettävä kyseisen ajankohdan oletushankintamenona; tai
                                       
                                    
                                          (ii)
                                       
                                       
                                          käsiteltävä tytäryrityssijoitus kirjanpidossa edelleen IFRS 9:n mukaisesti.
                                       
                                    
                        
                              (b)
                           
                           
                              kun yhteisöstä tulee sijoitusyhteisö, sen on arvostettava tytäryrityssijoitus IFRS 9:n mukaisesti käypään arvoon tulosvaikutteisesti. Tytäryrityksen aikaisemman kirjanpitoarvon ja sijoittajan statuksen muuttumisajankohdan käyvän arvon välinen erotus on kirjattava tulosvaikutteisesti voitoksi tai tappioksi. Kyseisistä tytäryrityksistä aiemmin muihin laajan tuloksen eriin kirjattujen käypää arvoa koskevien oikaisujen kertynyt määrä on käsiteltävä ikään kuin sijoitusyhteisö olisi luopunut kyseisistä tytäryrityksistä statuksen muuttumisajankohtana.
                           
                        
            LIsätään kappaleen 16 jälkeen kappale 16A.
      
                  
                     16A
                  
               
               
                  Kun sijoitusyhteisö, joka on emoyritys (muu kuin kappaleessa 16 tarkoitettu emoyritys), laatii kappaleen 8A mukaisesti erillistilinpäätöksen ainoana tilinpäätöksenään, sen on annettava tästä tieto. Sijoitusyhteisön on myös esitettävä IFRS 12:ssa Tilinpäätöksessä esitettävät tiedot osuuksista muissa yhteisöissä vaadittavat sijoitusyhteisöjä koskevat tiedot.
               
            Muutetaan kappaletta 17.
      
                  
                     17
                  
               
               
                  Kun emoyritys (muu kuin kappaleissa 16-16A tarkoitettu emoyritys) tai sijoituskohteessa yhteistä määräysvaltaa tai huomattavaa vaikutusvaltaa käyttävä sijoittaja laatii erillistilinpäätöksen, emoyrityksen tai sijoittajan on yksilöitävä se IFRS 10:n, IFRS 11:n tai IAS 28:n (muutettu 2011) mukaisesti laadittu tilinpäätös johon erillistilinpäätös liittyy. Emoyrityksen tai sijoittajan on esitettävä erillistilinpäätöksessään myös:
                  
                              
                                 (a)
                              
                           
                           
                              
                                 …
                              
                           
                        
            Muutetaan kappaletta 18.
      
                  18
               
               
                  … Jos yhteisö soveltaa tätä standardia aikaisemmin, sen on annettava tieto tästä ja samanaikaisesti sovellettava IFRS 10:tä, IFRS 11:tä, IFRS 12:ta ja IAS 28:aa (muutettu 2011).
               
            Lisätään kappaleen 18 jälkeen kappaleet 18A–18I
      
                  18A
               
               
                  Lokakuussa 2012 julkaistulla asiakirjalla Sijoitusyhteisöt (muutokset IFRS 10:een, IFRS 12:een ja IAS 27:ään) muutettiin kappaleita 5, 6, 17 and 18 sekä lisättiin kappaleet 8A, 11A–11B, 16A ja 18B–18I. Yhteisön on sovellettava näitä muutoksia 1.1.2014 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa kyseisiä muutoksia aikaisemmin, sen on annettava tästä tieto ja samanaikaisesti sovellettava kaikkia asiakirjaan Sijoitusyhteisöt sisältyviä muutoksia.
               
            
                  18B
               
               
                  Jos emoyritys asiakirjaan Sijoitusyhteisöt sisältyvien muutosten soveltamisen aloittamisajankohtana (joka tämän standardin tapauksessa on sen tilikauden alku, jolla muutoksia sovelletaan ensimmäistä kertaa) tekee johtopäätöksen, että se on sijoitusyhteisö, sen on sovellettava tytäryrityssijoitukseensa kappaleita 18C–18I.
               
            
                  18C
               
               
                  Sijoitusyhteisön, joka on aiemmin arvostanut tytäryrityssijoituksensa hankintamenoon perustuen, on soveltamisen aloittamisajankohtana sen sijaan arvostettava kyseinen sijoitus käypään arvoon tulosvaikutteisesti ikään kuin tämän IFRS-standardin vaatimuksia olisi sovellettu aina. Sijoitusyhteisön on oikaistava takautuvasti soveltamisen aloittamisajankohtaa välittömästi edeltävää tilikautta ja oikaistava välittömästi edeltävän kauden alun omaa pääomaa seuraavien erien välisellä erotuksella:
                  
                              (a)
                           
                           
                              sijoituksen aiempi kirjanpitoarvo; ja
                           
                        
                              (b)
                           
                           
                              sijoittajalla tytäryrityssijoituksen käypä arvo.
                           
                        
            
                  18D
               
               
                  Sijoitusyhteisön, joka on aiemmin arvostanut tytäryrityssijoituksensa käypään arvoon muiden laajan tuloksen erien kautta, on edelleen arvostettava kyseinen sijoitus käypään arvoon. Aiemmin muihin laajan tuloksen eriin kirjatun käypää arvoa koskevan oikaisun kertynyt määrä on siirrettävä soveltamisen aloittamisajankohtaa välittömästi edeltävän tilikauden alun kertyneisiin voittovaroihin.
               
            
                  18E
               
               
                  Sijoitusyhteisö ei saa tehdä soveltamisen aloittamisajankohtana oikaisuja sellaisen sillä tytäryrityksessä olevan osuuden aiempaan kirjanpitokäsittelyyn, jonka se on aiemmin valintansa mukaan arvostanut kappaleen 10 sallimalla tavalla käypään arvoon tulosvaikutteisesti IFRS 9:n mukaisesti.
               
            
                  18F
               
               
                  Ennen IFRS 13:n Käyvän arvon määrittäminen käyttöönottoa sijoitusyhteisön on käytettävä käypiä arvoja, jotka on aiemmin raportoitu sijoittajille tai johdolle, jos kyseiset määrät edustavat sitä rahamäärää, johon sijoitus olisi voitu vaihtaa asiaa tuntevien, liiketoimeen halukkaiden, toisistaan riippumattomien osapuolten välillä arvonmäärittämispäivänä.
               
            
                  18G
               
               
                  Jos tytäryrityssijoituksen arvostaminen kappaleiden 18C–18F mukaisesti ei ole käytännössä mahdollista (määritelty IAS 8:ssa Tilinpäätöksen laatimisperiaatteet, kirjanpidollisten arvioiden muutokset ja virheet), sijoitusyhteisön on sovellettava tämän IFRS-standardin vaatimuksia aikaisimman sellaisen kauden alussa, jolla kappaleiden 18C–18F soveltaminen on käytännössä mahdollista, ja tämä saattaa olla tarkasteltavana oleva kausi. Sijoittajan on oikaistava välittömästi soveltamisen aloittamisajankohtaa edeltävä tilikausi takautuvasti, paitsi jos sen aikaisimman kauden alku, jolla tämän kappaleen soveltaminen on käytännössä mahdollista, on tarkasteltavana olevalla kaudella. Kun päivä, jona sijoitusyhteisön on käytännössä mahdollista määrittää tytäryrityksen käypä arvo, on aikaisempi kuin välittömästi edeltävän kauden alku, sijoittajan on oikaistava välittömästi edeltävän kauden alun omaa pääomaa seuraavien erien välisellä erotuksella:
                  
                              (a)
                           
                           
                              sijoituksen aiempi kirjanpitoarvo; ja
                           
                        
                              (b)
                           
                           
                              sijoittajan tytäryrityssijoituksen käypä arvo.
                           
                        Jos aikaisin kausi, jolla tämän kappaleen soveltaminen on käytännössä mahdollista, on tarkasteltavana oleva kausi, omaan pääomaan tehtävä oikaisu on kirjattava tarkasteltavana olevan kauden alussa.
               
            
                  18H
               
               
                  Jos sijoitusyhteisö on luopunut tytäryrityssijoituksesta tai menettänyt siinä määräysvallan ennen asiakirjaan Sijoitusyhteisöt sisältyvien muutosten soveltamisen aloittamisajankohtaa, sijoitusyhteisön ei tarvitse tehdä oikaisuja kyseisen sijoituksen aiempaan kirjanpitokäsittelyyn.
               
            
                  18I
               
               
                  Huolimatta siitä, että kappaleissa 18C–18G viitataan välittömästi soveltamisen aloittamisajankohtaa edeltävään tilikauteen (”välittömästi edeltävä kausi”), yhteisö saa esittää oikaistut vertailutiedot myös mahdollisesti esitettäviltä aiemmilta kausilta, mutta tätä ei vaadita. Jos yhteisö esittää oikaistuja vertailutietoja aikaisemmilta kausilta, kaikki kappaleisiin 18C–18G sisältyvät viittaukset ”välittömästi edeltävään kauteen” on luettava viittauksina ”aikaisimpaan esitettävään oikaistuun vertailukauteen”. Jos yhteisö esittää oikaisemattomia vertailutietoja aikaisemmilta kausilta, sen on selkeästi ilmoitettava, että tietoja ei ole oikaistu, todettava, että ne on tuotettu erilaisella perusteella, ja selostettava tätä perustetta.
               
            
         (1)  IFRS 10:n Konsernitilinpäätös kappaleessa C7 todetaan: ”Jos yhteisö soveltaa tätä IFRS-standardia mutta ei vielä sovella IFRS 9:ää, kaikki tähän standardiin sisältyvät viittaukset IFRS 9:ään on ymmärrettävä viittauksiksi IAS 39:ään Rahoitusinstrumentit: kirjaaminen ja arvostaminen.”